DNA-todisteiden vertailun avulla on löydetty linkki 80 ryöstön ja varkauden sekä 20 väkivaltarikoksen välillä. Tapauksia voi tulla vielä lisää, kun DNA-todisteiden vertailu saadaan loppuun.

Satojen Suomessa ja Ruotsissa tapahtuneiden selvittämättömien rikosten ratkaisu voi olla lähellä, kun maiden DNA-rekistereiden tietoja verrataan toisiinsa, kertoo Ruotsin yleisradioyhtiö SVT. (siirryt toiseen palveluun)

SVT:n mukaan maiden rikoksista kerättyjen DNA-todisteiden rekistereissä on tehty tietokoneajoja nyt viikon verran.

Tähän asti DNA-rekistereiden vertailussa on saatu 113 rekistereistä löytyvän ihmisen osumaa. Lisäksi on löydetty 26 sellaista yhteistä DNA-näytettä, joille ei ole löytynyt omistajaa kummankaan maan rekistereistä.

DNA-todisteiden vertailun avulla on löydetty linkki muun muassa 80 ryöstön ja varkauden välillä. Lisäksi on löydetty DNA-yhteys kahdenkymmenen väkivaltarikoksen, kuten pahoinpitelyn välillä.

– Olemme tehneet tätä vain viikon verran, ja jo nyt tulokset ovat lupaavia. Maiden poliisit ovat päättäneet ryhtyä toimeen tietojen perusteella, kertoo rikoskomisario Göran Görtzen Ruotsin rikospoliisin kansainvälisen yhteistyön yksiköstä.

Kaikkiaan 28 000 ruotsalaisilta rikospaikoilta kerättyä DNA-todistetta on verrattu Suomen lähettämään 17 000 rekisteritietoon. Tietokoneajot on suoritettu Ruotsin rikostekniikan laboratoriossa Linköpingissa.

Kaikkia DNA-tietoja ei ole vielä ehditty verrata toisiinsa, joten tapauksia voi tulla vielä lisää.

Ruotsi on tehnyt Hollannin kanssa vastaavanlaista yhteistyötä viime marraskuusta lähtien. Ruotsin poliisi toivoo laajentavansa DNA-rekisterivertailua myös muihin maihin tänä vuonna.

– Mitään ei ole vielä päätetty, mutta yhteistyö Balttian maiden ja Puolan kanssa olisi meille erittäin kiinnostavaa, lisää Görtzen.

DNA-tietojen vertailu on osa EU:n terrorismin ja kansainvälisen rikollisuuden vastaista niin kutsuttua Prüm-yhteistyötä.